L-Imħallef Lino Farrugia Sacco fetaħ kawża kostituzzjonali kontra l-Prim Ministru u  l-Kummissjoni għall-Amministrazzjoni tal-Ġustizzja fejn qiegħed isostni li nkisru l-jeddijiet tiegħu ta’ smigħ ġust. L-imħallef qiegħed isostni li t-tieni d-deċiżjoni  tal-Kummissjoni għall-Amministrazzjoni tal-Ġustizzja  li kkonfermat id-deċiżjoni għat-tneħħija tiegħu minn imħallef mingħajr ma tagħtu smigħ ġust, tmur kontra d-drittijiet umani u kostituzzjonali tiegħu. L-Erbgħa li għadda l-Kumitat tax-Xogħol tal-Kamra ddeċieda li l-Parlament għandu jimxi bi prudenza fuq ir-rapport tal-Amministrazzjoni tal-Ġustizzija fil-mozzjoni għat-tneħħija tiegħu minn fuq il-bank tal-ġudikatura. F’laqgħa imqanqla tal-kumitat  ġie deċiż li fil-laqgħa li jmiss jiddiskuti l-proċedura ta’ kif se timxi l-mozzjoni. Il-Kumitat tax-Xogħol tal-Kamra qabel li fl-aħħar ta’ dan ix-xahar  jerġa’ jiltaqa’ biex jiddiskuti l-proċedura fil-mozzjoni għat-tneħħija tal-Imħallef Farrugia Sacco. Jidher iżda li qabel tigi diskussa l-mozzjoni fil-Parlament iridu jiġu indirizzati diversi punti legali. L-Ispeaker Anġlu Farrugia spjega l-iżvilupp li kien hemm mindu tressqet il-mozzjoni ġdida tal-Prim Ministru għat-tneħħija tal-Imħallef Farrugia Sacco, fosthom id-deċiżjoni tal-Kummissjoni għall-Ammistrazzjoni tal-Ġustizzja li qalet li r-rapport tagħha jibqa’ jgħodd għall-mozzjoni l-ġdida. Matul din il-laqgħa l-Ispeaker irrapporta lil-Kumitat dwar ittra li rċieva mill-avukati tal-Imħallef Farrugia Sacco kif ukoll protest ġudizzjarju tiegħu li jgħid li trid terġa’ ssir investigazzjoni mill-ġdid.